Tunji Bello

Olatunji Bello (alizaliwa mwezi Julai mwaka 1961) ni wakili wa Naijeria, mwanamazingira, mwanasayansi wa siasa na mwanahabari ambaye aliwahi kuwa Kamishna wa mazingira na rasilimali za maji chini ya utawala wa Babajide Sanwo-Olu katika Jimbo la Lagos kuanzia mwaka 2019 hadi 2023 na ni afisa mkuu mtendaji au makamu mwenyekiti Mtendaji wa tume ya shirikisho ya ulinzi na watumiaji tangu mwezi  Juni mwaka 2024.

 Elimu 
Ana shahada ya kwanza katika sayansi ya siasa kutoka Chuo Kikuu cha Ibadan, na kuhitimu mwaka wa 1984. Alipata shahada ya uzamili katika sheria za kimataifa na diplomasia mwaka wa 1987 na shahada ya sheria mwaka wa 2000 kutoka Chuo Kikuu cha Lagos. Bello ni wakili wa sheria, aliyehitimu kutoka shule ya sheria ya Naijeria jimbo la Lagos, mwaka wa 2001.

 Kazi za kisiasa 
Kama mwanafunzi katika Chuo Kikuu cha Ibadan, Bello alikuwa makamu wa rais wa Umoja wa Wanafunzi wa Chuo Kikuu cha Ibadan. Daima amekuwa akitetea demokrasia tangu miaka ya 80. Kazi yake kuu ya kisiasa ya kitaifa ilianza alipohudumu kama msaidizi maalum wa MKO Abiola, mshindi wa uchaguzi uliobatilishwa mnamo mwezi Juni mwaka 1993. Baada ya kubatilishwa kwa uchaguzi mkuu, Bello alikua mwanachama wa kundi linalounga mkono demokrasia ya Naijeria linaloitwa  NADECO, ambalo lilipigania uhalisi wa demokrasia nchini Naijeria na lilikuwa hai kutoka mwaka wa 1993 hadi mwaka wa 1999. Baada ya mpito kwa utawala wa kidemokrasia mwaka wa 1999, Bello alijiunga na utawala wa gavana wa Jimbo la Lagos anayeitwa Bola Tinubu. Alihudumu kama mkuu wa Wakala wa Ishara na Utangazaji wa Jimbo la Lagos na mnamo mwaka wa 2003 alikuwa Kamishna wa Mazingira.

 Tuzo 
Amepokea tuzo kadhaa, ikiwemo Alfred Friendly Press Fellowship nchini Marekani na Tuzo ya Concord Press kwa ubora na ujasiri katika uandishi wa habari. Pia alipokea tuzo ya  mhariri bora kutoka kwa mchapishaji wa Concord, tuzo ya Wahitimu Mashuhuri wa Chuo Kikuu cha Ibadan na tuzo ya ubora wa wahitimu waliopata mafanikio kutoka Chuo Kikuu cha Lagos. Alitunukiwa heshima na Jumuiya ya Wahandisi wa Naijeria, Ikeja, tawi la Lagos, na shirika la Maendeleo la Umoja wa Mataifa  kwa kuweka msingi wa utunzaji wa mazingira katika Jimbo la Lagos. Ameandika kitabu kimoja na kuchangia vingine vinne.

 Maisha ya kibinafsi 
Bello amemuoa Ibiyemi Olatunji-Bello, ambaye amehudumu kama naibu-chansela wa Chuo Kikuu cha Jimbo la Lagos tangu mwezi Septemba mwaka 2021.

 Marejeo 

Jamii:Wiki4HumanRights 2025
Jamii:Watu walio hai
Jamii:Watu wa Nigeria
Jamii:Waliozaliwa 1961